የኮሮና ቫይረስን ለመከላከል በወጣው የአስቸኳይ ጊዜ አዋጅ መመሪያዎች ላይ ማሻሻያ ተደረገ
አዲስ አበባ፦ የኮሮና ቫይረስን ለመከላከል በወጣው የአስቸኳይ ጊዜ አዋጅ ሥር ባሉ አንዳንድ መመሪያዎች ላይ ማሻሻያ መደረጉን የጤና ሚኒስትር አስታወቀ ። 
ሚኒስቴሩ ጥናንት ይፋ እንዳደረገው ፣በማሻሻያው መሠረት በማንኛውም ምክንያት በቤትም ሆነ በጤና ተቋማት ውስጥ ለሞት የሚዳረጉ ዜጎች አስፈላጊውን ጥንቃቄ በማድረግ በቤተሰብ የቀብር ሥነ-ሥርዓት የሚፈጸም ይሆናል። 
ከማንኛውም ሞት በኋላ የኮቪድ 19 ምርመራ ናሙና የሚወሰድ መሆኑን አመልክቶ ፣ የምርመራ ውጤቱ ሳይጠበቅ አስፈላጊው ጥንቃቄ ተደርጎ ቤተሰብ ባዘጋጀው ቦታ ከዚህ ቀደም በተቀመጠው መሠረት 50 ሰዎች ብቻ ተገኝተው የቀብር ሥርዓቱን የሚያካሂዱ ይሆናል። 
ምንም ዓይነት ምልክት የሌላቸው ወይንም ቀላል ምልክት የሚያሳዩ በኮሮና ቫይረስ የተያዙ ሰዎች የሚያገለግሏቸው የቤተሰብ አባላት እና የራሳቸው ፍላጎት ከግምት በማስገባት የአኗኗር ሁኔታቸው በተቀመጠው መመሪያ መሠረት አግባብ ከሆነ በቤታቸው እንዲቆዩ የሚደረግ እንደሚሆን አስታውቋል ። 
በቤት ለመቆየት የማይችሉ ከሆነ ከጤና ተቋማት ውጪ በተዘጋጁ ለይቶ ማቆያዎች እስኪያገግሙ እንዲቆዩ እንደሚደረግም አመልክቷል ። 
ከውጭ የሚገቡ ሰዎች ወደ ሀገር ውስጥ በገቡበት ሰዓት ባለፉት ሦስት ቀናት ውስጥ ከመጡበት ሀገር ተመርምረው ነጻ መሆናቸውን የሚያሳይ መረጃ ይዘው ከመጡ ናሙና ተወስዶ በቤታቸው 14 ቀናት እንዲቆዩ
 እንደሚደረግ ገልጿል ። 
በሌላ በኩል ነጻ መሆናቸውን የሚያረጋገጥ ሪፖርተ ይዘው ለማይመጡ መንገደኞች ለሰባት ቀናት በለይቶ ማቆያ እንዲቆዩ የሚደረግ ሲሆን ተመርምረው ነጻ ከሆኑ ቀሪውን ሰባት ቀን በቤታቸው መቆየቴ እንደሚችሉ አስታውቋል ።ዝርዝር መመሪያው በቅርቡ እንደሚወጣም አመልክቷል ።
አዲስ ዘመን ሰኔ 15/2012
በጋዜጣው ሪፖርተር